ΓΡΑΠΤΗ ΕΡΩΤΗΣΗ E-0243/02

υποβολή: Karla Peijs (PPE-DE) προς την Επιτροπή

(6 Φεβρουαρίου 2002)

Θέμα: Τελωνειακά θέματα

Η βιομηχανία διεθνών μετακομίσεων, απαρτιζόμενη κυρίως από ΜΜΕ, αντιμετωπίζει σήμερα ένα σοβαρό πρόβλημα το οποίοπονομεύει την επαγγελματική επάρκεια των ενδιαφερομένων επιχειρήσεων και απεικονίζει την έλλειψη ίσων όρων ανταγωνισμού σε τελωνειακά θέματα. Οι μετακομίσεις που γίνονται από άλλες ηπείρους μπορούν να εισαχθούν πιο εύκολα αν προέρχονται από το Ηνωμένο Βασίλειο από ότι αν πρόκειται από οποιοδήποτε διακοινοτικό λιμένα, όπου πρέπει να εκδοθεί φορτωτική (έντυπο Τ) στο σημείο εισόδου και η αποστολή πρέπει να εκτελωνιστεί στον τελικό προορισμό της με τη χρησιμοποίηση όλων των εγγράφων που απαιτούνται για να αποδειχθεί ο αρχικός τόπος διαμονής.

Γνωρίζει η Επιτροπή το πρόβλημα αυτό το οποίο παραβιάζει τον δίκαιο ανταγωνισμό μεταξύ των μεταφορικών εταιρειών που εκτελούν μετακομίσεις·

Συμμερίζεται η Επιτροπή την άποψη ότι οι τελωνειακές ρυθμίσεις δεν συνάδουν με την ταχύτητα που απαιτούν οι δραστηριότητες στη σύγχρονη κοινωνία·

Δεν θα μπορούσε η Επιτροπή να καθιερώσει ένα απλοποιημένο και εναρμονισμένο τελωνειακό έντυπο, στο οποίο το διοικητικό βάρος της απόδειξης του τόπου διαμονής θα μπορεί να αντιμετωπίζεται σε μεταγενέστερο στάδιο, αφού θα έχει εισαχθεί η οικοσκευή·

Απάντηση του κ. Bolkestein Εξ ονόματος της Επιτροπής

(19 Μαρτίου 2002)

Η Επιτροπή μπορεί να διαβεβαιώσει ότι ήλθαν σε επαφή μαζί της ορισμένες εταιρείες μετακομίσεων που περιέγραψαν την κατάσταση που ανέφερε το Αξιότιμο Μέλος του Κοινοβουλίου στην ερώτησή του.

Η Επιτροπή με τη σειρά της επιθυμεί να αναφέρει τις ακόλουθες αρχές όσον αφορά τον εκτελωνισμό των αγαθών που αποτελούν αντικείμενο μετακόμισης από τρίτη χώρα:

- Κάθε φυσικό πρόσωπο που αλλάζει τόπο κατοικίας από τρίτη χώρα στο τελωνειακό έδαφος της Επιτροπής έχει δικαίωμα να επιλέξει οποιοδήποτε τελωνειακό γραφείο στην Κοινότητα για την θέση σε ελεύθερη κυκλοφορία της προσωπικής του ιδιοκτησίας που εισάγει με αυτήν την ευκαιρία. Δεδομένων των κανόνων της ενιαίας αγοράς, η δυνατότητα επιλογής περιορίζεται στα τελωνεία που είναι εγκατεστημένα στο κράτος μέλος στο οποίο το πρόσωπο επιθυμεί να εγκατασταθεί·

- Με την επιφύλαξη των κανόνων του κοινοτικού τελωνειακού κώδικα που θεσπίζει τους όρους και τις διαδικασίες για τη θέση σε ελεύθερη κυκλοφορία των εισαγομένων αγαθών, οι τελωνειακές αρχές των κρατών μελών έχουν ελευθερία αξιολόγησης όσον αφορά τα αποδεικτικά στοιχεία που παρέχει το πρόσωπο που μεταφέρει την κατοικία του στην Κοινότητα για να μπορέσει να επωφεληθεί από την απαλλαγή από τους δασμούς σύμφωνα με τις διατάξεις του κανονισμού (ΕΟΚ) του Συμβουλίου αριθ. 918/83 της 28ης Μαρτίου 1983 που θεσπίζει ένα κοινοτικό σύστημα απαλλαγής από τους τελωνειακούς δασμούς(1). Η ελευθερία αξιολόγησης εξηγείται λόγω των μεγάλων διαφορών στην εθνική νομοθεσία των κρατών μελών όσον αφορά τις διοικητικές διαδικασίες και απαιτήσεις για ένα άτομο που εγκαθίσταται σε μία χώρα·

- Εντούτοις, οι τελωνειακές αρχές στα κράτη μέλη, δεν θα πρέπει να μεταχειριστούν την ελευθερία αξιολόγησης για να εισάγουν διακρίσεις μεταξύ ατόμων που εγκαθίστανται στη χώρα της τελωνειακής αρχής και ατόμων που εγκαθίστανται σε άλλο κράτος μέλος της Κοινότητας. Ως εκ τούτου, κάθε τελωνείο οφείλει να εγκρίνει τη θέση σε ελεύθερη κυκλοφορία μετά απόποβολή των αντίστοιχων δικαιολογητικών που απαιτούνται για ένα πρόσωπο που εγκαθίσταται στο κράτος μέλος του τελωνείου. Οποιαδήποτε άρνηση ή αίτηση για χρησιμοποίηση των κοινοτικών διαδικασιών μεταφοράς αποκλειστικά και μόνο επειδή το πρόσωπο μετεγκαθίσταται σε άλλο κράτος μέλος θα ήταν ασυμβίβαστη με την ισχύουσα νομοθεσία.

Εάν γνωρίζει το Αξιότιμο Μέλος του Κοινοβουλίου συγκεκριμένες περιπτώσεις όπου οι εν λόγω αρχές δεν τηρήθηκαν, καλείται να διαβιβάσει τις σχετικές πληροφορίες στην Επιτροπή για να μπορέσουν οιπηρεσίες της να δώσουν τη δέουσα συνέχεια.

(1) ΕΕ L 105 της 23.4.1983.